Na temelju članka 7. Pravilnika o uvjetima, kriterijima i postupku za utvrđivanje reda prvenstva za kupnju stana u društveno poticanoj stanogradnji („Službeni glasnik Grada Šibenika“, broj 11/15 i 9/20), gradonačelnik Grada Šibenika raspisuje

**J A V N I   P O Z I V**

**za podnošenje zahtjeva za kupnju stana**

**u društveno poticanoj stanogradnji**

**na području Grada Šibenika**

1. **UVJETI ZA SUDJELOVANJE U POSTUPKU**

Pravo na kupnju stana u društveno poticanoj stanogradnji imaju podnositelji zahtjeva koji kumulativno, na dan objave javnog poziva, ispunjavaju slijedeće

uvjete:

1. da su državljani Republike Hrvatske,

2. da imaju prebivalište na području Grada Šibenika najmanje 1 godinu neprekidno ili da imaju zaključen radni odnos s poslodavcem koji obavlja djelatnost na području Grada Šibenika s tim da svoj rad obavljaju u Gradu Šibeniku najmanje 1 godinu neprekidno te u trenutku podnošenja zahtjeva imaju prijavljeno prebivalište na području Grada Šibenika.

3. da podnositelj zahtjeva kao i članovi obiteljskog domaćinstva na području Republike Hrvatske nisu vlasnici odgovarajuće kuće- stana, odnosno kuće - stana za odmor .

Podnositelj zahtjeva koji namjerava stan platiti obročnom otplatom da bi isti mogao kupiti treba zadovoljiti kriterije u pogledu kreditne sposobnosti za odobravanje bankovnog kredita koje određuje poslovna banka u skladu s uvjetima utvrđenim u ugovoru o poslovnoj suradnji s Agencijom za pravni promet i posredovanje nekretninama.

1. **KRITERIJI ZA ODREĐIVANJE LISTE REDA PRVENSTVA**

Red prvenstva prema kojem podnositelji zahtjeva stječu pravo na kupnju stana određuje se na temelju bodovanja sljedećih kriterija:

1. uvjeti stanovanja
2. stambeni status
3. vrijeme prebivanja na području Grada Šibenika,
4. broj djece predškolske dobi i djece na redovnom školovanju,
5. školska sprema podnositelja zahtjeva,
6. sudjelovanje u Domovinskom ratu,
7. uvrštenje na prethodnoj konačnoj Listi reda prvenstva podnositelja zahtjeva ili njegovog bračnog druga.

**Navedeni kriteriji utvrđuju se u odnosu na dan objave ovog Javnog poziva, a izražavaju se odgovarajućim brojem bodova.**

1. **ISPRAVE I DOKAZI KOJI SE PRILAŽU UZ ZAHTJEV**

Podnositelj zahtjeva za kupnju stana dužan je uz zahtjev zavisno od svoje situacije priložiti slijedeću  dokumentaciju:

1. preslik važeće osobne iskaznice za podnositelja zahtjeva i za članove obiteljskog domaćinstva koji su dužni posjedovati osobnu iskaznicu,
2. rodni list ili vjenčani list ili izvadak iz registra životnog partnerstva - za podnositelja zahtjeva i članove obiteljskog domaćinstva navedene u zahtjevu za kupnju stana ,
3. izjava o izvanbračnoj zajednici ili neformalnom životnom partnerstvu potpisana od podnositelja zahtjeva i partnera/ice (obrazac 4 - popunjavaju podnositelji zahtjeva u izvanbračnoj zajednici ili neformalnom životnom partnerstvu),
4. preslik ugovora o radu zaključen s poslodavcem koji obavlja djelatnost na području Grada Šibenika ili drugu odgovarajuću ispravu iz koje je razvidno da je mjesto rada Grad Šibenik za one koji u trenutku objave Javnog poziva nemaju prebivalište na području Grada Šibenika najmanje 1 godinu neprekidno,
5. izjava dana pod materijalnom i kaznenom odgovornošću kojom podnositelj zahtjeva za sebe i članove obiteljskog domaćinstva izjavljuje da on i članovi obiteljskog domaćinstva nemaju u vlasništvu kuću ili stan odnosno kuću ili stan za odmor na području Republike Hrvatske, (obrazac 2 - popunjava podnositelj zahtjeva za sebe i članove obiteljskog domaćinstva da nemaju u vlasništvu kuću ili stan odnosno kuću ili stan za odmor),
6. izjava dana pod materijalnom i kaznenom odgovornošću kojom podnositelj zahtjeva za sebe i članove obiteljskog domaćinstva izjavljuje da on i članovi obiteljskog domaćinstva imaju u vlasništvu neodgovarajuću kuću ili stan odnosno kuću ili stan za odmor (obrazac 3 - popunjava podnositelj zahtjeva za sebe i članove obiteljskog domaćinstva da imaju u vlasništvu neodgovarajuću kuću ili stan odnosno kuću ili stan za odmor),
7. e izvadak ili izvadak iz zemljišne knjige izdan od strane zemljišno knjižnog odjela nadležnog suda kao dokaz neodgovarajućeg stana u vlasništvu podnositelja zahtjeva i ili članova obiteljskog domaćinstva,
8. dokaz o statusu zaštićenog najmoprimca na stanu u vlasništvu fizičke osobe,
9. ugovor o najmu stana ovjeren od strane javnog bilježnika ili porezne uprave (priznavat će se ugovori o najmu stana koji su ovjereni kod javnog bilježnika ili prijavljeni u nadležnoj poreznoj upravi najkasnije dan prije objave ovog Javnog poziva),
10. za djecu stariju od 18. godine dokaz o školovanju djece - potvrda/ uvjerenje škole ili visokog učilišta,
11. dokaz o školskoj spremi (svjedodžba o završenom školovanju, radna knjižica, diploma),
12. potvrdu nadležnog tijela državne uprave o vremenu i periodu sudjelovanja u Domovinskom ratu za podnositelja zahtjeva.

**Isprave se prilikom podnošenja zahtjeva mogu podnijeti u izvorniku ili kao preslike. Podnositelj zahtjeva dužan je izvornike podnijeti na uvid službenim osobama Grada Šibenika po pozivu, a najkasnije prilikom odabira stana.**

**Podnositelj zahtjeva je dužan na dan odabira stana dati javnobilježnički ovjerenu izjavu kojom će jamčiti istinitost podataka u zahtjevu.**

U svrhu utvrđivanja uvjeta i mjerila za kupnju stana, Grad Šibenik može zatražiti i dodatne dokaze.

Zahtjev za utvrđivanje Liste reda prvenstva potencijalnih kupaca podnosi se isključivo na određenom obrascu Grada Šibenika.

Obrazac zahtjeva te obrasci 2, 3 i 4 mogu se podići u Pisarnici Grada Šibenika, na adresi Trg palih branitelja Domovinskog rata 1, Šibenik, odnosno preuzeti s web stranice Grada Šibenika, www.sibenik.hr.

**IV ROK I MJESTO PODNOŠENJA ZAHTJEVA:**

Zahtjev za kupnju stana iz Programa društveno poticane stanogradnje na području Grada Šibenika podnosi se u roku od 30 dana od dana objave ovog poziva u „Slobodnoj Dalmaciji“.

Zahtjev sa svim predviđenim ispravama u privitku, predaje se neposredno u pisarnici Grada Šibenika ili se šalje poštom na adresu: Grad Šibenik, Trg palih branitelja Domovinskog rata 1.

Zahtjev se može podnijeti i putem e-mail adrese pos@sibenik.hr na način da se uz zahtjev skeniraju i svi pripadajući prilozi.

Podnositelji zahtjeva dodatne informacije mogu dobiti na telefon (022) 431-050 u Upravnom odjelu za gospodarenje gradskom imovinom, svakim radnim danom od 8,00 do 10,30 sati te putem e-mail adrese pos@sibenik.hr.

**Zahtjevi podneseni izvan roka, neće se razmatrati**.

 *Za zahtjeve koji su nepotpuni u smislu javnog poziva podnositelju zahtjeva, odredit će se dopunski rok od 8 dana za dopunu i uređenje zahtjeva. Ukoliko dostava poziva za dopunu dokumentacije ne uspije na adresi koju je podnositelj zahtjeva naveo u svom zahtjevu, poziv će se staviti na oglasnu ploču Grada Šibenika pri čemu se smatra da je dostava poziva izvršena danom stavljanja poziva na oglasnu ploču.* ***Ako po proteku roka od 8 dana ne budu dostavljeni zatraženi dokazi kojim se dokazaju državljanstvo i činjenica da podnositelj zahtjeva i članovi njegove obitelji nisu vlasnici odgovarajuće kuće/stana njihov zahtjev se neće razmatrati.*** *Ako po proteku roka od 8 dana ne budu dostavljeni ostali zatraženi dokazi, kriteriji za koje su zatraženi dokazi se neće bodovati .*

1. **OSTALI PODACI:**

Veličina stana koju podnositelj zahtjeva može kupiti ovisi o broju članova obiteljskog domaćinstva i to kako slijedi:

- 1 (jedna) osoba do 44 m2
- 2 (dvije) osobe do 55 m2
- 3 (tri) osobe do 60 m2
- 4 (četiri) osobe do 73 m2
- 5 (pet) osoba do 77 m2
- 6 (šest) osoba do 94 m2

- 7 (sedam) osoba i više do 104 m2.

Ako za kupnju izgrađenog stana nema odgovarajućih podnositelja zahtjeva s obzirom na broj članova domaćinstva stan može kupiti bilo koji podnositelj zahtjeva s Liste reda prvenstva (u daljnjem tekstu: Lista), bez obzira na broj članova domaćinstva.

Utvrđeni bodovi prema kriterijima iz točke II. ovog Javnog poziva zbrajaju se, te se na temelju njihovog zbroja utvrđuje Lista.

Ako dva ili više podnositelja zahtjeva ostvare jednaki ukupni broj bodova na Listi, prednost ima onaj koji je ostvario više bodova po prvom kriteriju u kojem se razlikuju u bodovima u slijedu kriterija iz točke II. ovog Javnog poziva. Ukoliko se na taj način ne može nedvojbeno utvrditi red prvenstva podnositelja zahtjeva na Listi prvenstvo pri kupnji ostvaruje podnositelj veće životne dobi.

Po zaprimljenim zahtjevima, Povjerenstvo za provedbu Programa društveno poticane stanogradnje iste će razmotriti, te sačiniti prijedlog Liste.

Prijedlog Liste sadrži:
- redni broj,
- prezime i ime podnositelja zahtjeva,
- broj bodova prema pojedinim kriterijima,
- ukupan broj bodova,
- mjesto i datum utvrđivanja Liste,

- potpis ovlaštene osobe.

Prijedlog Liste prvenstva objaviti će se na oglasnoj ploči Grada Šibenika i na web stranici Grada Šibenika.

Podnositelji zahtjeva imaju pravo prigovora na prijedlog Liste. Prigovor se podnosi Gradonačelniku Grada Šibenika u roku od 15 dana od dana objave prijedloga Liste na oglasnoj ploči Grada.

Konačnu listu prvenstva utvrđuje Gradonačelnik Grada Šibenika.

Konačna Lista prvenstva objavljuje se na oglasnoj ploči Grada Šibenika i na web stranici Grada Šibenika, [www.sibenik.hr](http://www.sibenik.hr).

Konačna Lista se dostavlja Agenciji radi prodaje stanova po utvrđenom redu prvenstva.

Lista se utvrđuje za vrijeme od 4 godine računajući od dana njezine konačnosti.

Ako se za vrijeme trajanja Liste utvrdi da je podnositelj zahtjeva dao neistinite podatke, priložio neistinite dokaze o pojedinim kriterijima ili dao lažnu izjavu u postupku za uvrštenje na Listu ili je nastupila zapreka da podnositelj kupi stan, brisat će se s Liste te će se o istom izvijestiti Agencija, a u slučaju već sklopljenog predugovora o kupnji stana zatražit će se da Agencija s podnositeljem zahtjeva raskine predugovor.

Odluku o brisanju donosi Gradonačelnik na prijedlog Povjerenstva. Prigovor na njegovu odluku podnosi se Gradonačelniku u roku od 8 dana od dana primitka odluke. Odluka o podnesenom prigovoru je konačna.

Ovaj će se poziv objaviti u Slobodnoj Dalmaciji, na oglasnoj ploči Grada Šibenika, te na web stranici Grada Šibenika [www.sibenik.hr](http://www.sibenik.hr) *.*

*O prezentaciji novog programa POS-a podnositelji će biti obavješteni mailom a svi zainteresirani pozivom u medijima i na stranici Grada Šibenika.*

KLASA: 370-03/20-01/3
URBROJ: 2182/01-07/1-20-1
Šibenik, 26. studenog 2020.

GRADONAČELNIK

Željko Burić, dr.med.